送王寺丞
作者：釋居簡
朝代：宋

paragraphs: 公來蘭陵州，舊俗如解酲。
封中小草木，薿薿皆精神。
鄉來矜陸梁，今也猿鳥馴。
鄉來矜巧詆，今也伏不伸。
扊扅謹夜戶，兩載俱撤扁。
舟車集大賈，庠序登秀民。
外則倉廩實，內則府庫盈。
此特餘事耳，外此請具陳。
時方尚武力，習閲鋒選精。
黄金不愛惜，中的咸賞勤。
重信不重金，貔貅肝膽傾。
悠然一寸丹，秋水風泠泠。
脫使玷如粟，孰掩離婁明。
離婁寂無覩，只賦荆谿清。